Document ID: 32007L0073

ДИРЕКТИВА 2007/73/ЕО НА КОМИСИЯТА
от 13 декември 2007 година
за изменение на някои приложения към директиви 86/362/ЕИО и 90/642/ЕИО на Съвета относно максимални количества на остатъци от ацетамиприд, атрацин, делтаметрин, имазалил, индоксакарб, пендиметалин, пиметрозин, пираклостробин, тиаклоприд и трифлоксистробин
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (2), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), и по-специално член 4, параграф 1, буква е) от нея,
като има предвид, че:
(1)
Съгласно разпоредбите на Директива 91/414/ЕИО разрешенията за употреба на продукти за растителна защита върху определени култури са отговорност на държавите-членки. Такива разрешения трябва да се основават на оценката на въздействието върху човешкото здраве и здравето на животните и последиците за околната среда. При тази оценка трябва да се имат предвид елементи, към които спадат излагането на операторите и наблюдателите, последствията за земната, водната и въздушната среда, както и въздействието върху хората и животните посредством консумацията на остатъчни вещества в обработените култури.
(2)
Максимално допустимите граници на остатъчни вещества (МДГОВ) отразяват използването на минимални количества пестициди, необходими за ефективна защита на растенията, прилагани по начин, при който количеството остатъчни вещества е възможно най-малко и токсикологично допустимо, особено що се отнася до прогнозирания хранителен прием.
(3)
По отношение на атрацин бяха установени временни МГДОВ в Директива 86/362/ЕИО чрез Директива 2007/7/ЕО на Комисията (4) до предоставяне на данни от заявителя. При по-нататъшното проучване се установи, че следва да бъде предвидено повече време за получаване на данни от изпитванията на остатъчни вещества. Следователно е уместно срокът на временните МДГОВ за атрацин да бъде удължен.
(4)
МДГОВ за пестициди в обхвата на Директива 90/642/ЕИО са предмет на преразглеждане и могат да бъдат изменени с оглед да се вземат предвид нови или променени употреби. Комисията получи сведения относно нови или променени употреби, което следва да доведе до изменения в границите на остатъчни вещества за ацетамиприд, делтаметрин, индоксакарб, пендиметалин, пиметрозин, пираклостробин, тиаклоприд и трифлоксистробин.
(5)
За имазалил една от държавите-членки уведоми Комисията, че би искала да преразгледа националните МДГОВ в съответствие с член 8 от Директива 90/642/ЕИО предвид загрижеността ѝ за приеманите от потребителите дози. Предложения за преразглеждане на МДГОВ на Общността бяха предоставени на Комисията.
(6)
Излагането на потребителите в продължение на целия им живот на пестицидите, които се разглеждат от настоящата директива, посредством хранителни продукти, които могат да съдържат остатъци от тези пестициди, беше разгледано и оценено в съответствие с използваните в Общността процедури и практики, като са взети предвид насоките, публикувани от Световната здравна организация (5). На базата на тези анализи и оценки МДГОВ за тези пестициди следва да бъдат установени по начин, който гарантира, че допустимата дневна доза не е надвишена.
(7)
Остра референтна доза (ОРД) е установена за ацетамиприд, делтаметрин, имазалил, индоксакарб, пиметрозин, пираклостробин и тиаклоприд. Интензивното излагане на потребителите чрез всеки от тези хранителни продукти, които могат да съдържат остатъци от тези пестициди, беше разгледано и оценено съгласно действащите понастоящем в Общността процедури и практики, като са взети предвид насоките, публикувани от Световната здравна организация. Предвид бяха взети и становищата на Научния комитет по растенията (НКР), и по-специално съветите и препоръките по отношение на защитата на потребителите от третирани с пестициди хранителни продукти (6). Въз основа на оценката на хранителния прием, МДГОВ за тези пестициди следва да бъдат определени така, че да се гарантира, че ОРД няма да бъде надвишена. Що се отнася до другите вещества, една оценка на наличната информация показа, че не се изисква ОРД и че следователно краткосрочна оценка не е необходима.
(8)
Когато разрешената употреба на препарати за защита на растенията не води до доловими количества на остатъци от пестициди във или върху хранителните продукти, или когато е налице неразрешена употреба, както и при разрешена употреба от държава-членка, без да са били представени необходимите данни, или когато употреба в трети страни, която води до остатъци във или върху хранителни продукти, които могат да попаднат на пазара на Общността, не е подкрепена с подобни необходими данни, МДГОВ следва да бъдат установени на по-ниската граница на аналитично определяне.
(9)
Установяването или изменението на временни МДГОВ на равнище на Общността не пречи на държавите-членки да определят временни МДГОВ за ацетамиприд, индоксакарб, пираклостробин, тиаклоприд и трифлоксистробин в съответствие с член 4, параграф 1, буква е) от Директива 91/414/ЕИО и приложение VI към посочената директива. Счита се, че за определяне на последващите употреби на тези субстанции е достатъчен период от четири години. След това временните МДГОВ на Общността следва да станат окончателни.
(10)
Следователно е необходимо изменение на МДГОВ, посочени в директиви 86/362/ЕИО и 90/642/ЕИО, за да се осигури защита на потребителите и нужното наблюдение и контрол върху употребата на въпросните продукти за растителна защита. Уместно е, когато МДГОВ вече са определени в приложенията към посочените директиви, те да бъдат изменени. Когато МДГОВ все още не са определени, е уместно те да бъдат установени за пръв път.
(11)
Търговските партньори на Общността бяха консултирани за новите МДГОВ в рамките на Световната търговска организация и техните становища бяха взети предвид.
(12)
Директиви 86/362/ЕИО и 90/642/ЕИО следва да бъдат съответно изменени.
(13)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/362/ЕИО се изменя в съответствие с приложение I към настоящата директива.
Член 2
Директива 90/642/ЕИО се изменя в съответствие с приложение II към настоящата директива.
Член 3
Държавите-членки приемат и публикуват най-късно до 14 юни 2008 г. законовите, подзаконовите и административните разпоредби, необходими, за да се съобразят с настоящата директива, с изключение на делтаметрин и атрацин, за които те приемат и публикуват тези разпоредби до 18 декември 2007 г., и на имазалил, за който те приемат и публикуват тези разпоредби до 14 септември 2008 г. Те съобщават незабавно на Комисията текста на тези разпоредби и предоставят таблица на съответствието между тези разпоредби и настоящата директива.
Те прилагат тези разпоредби, считано от 15 юни 2008 г. с изключение на делтаметрин и атрацин, за които те се прилагат от 19 декември 2007 г., и на имазалил, за който те се прилагат, считано от 15 септември 2008 г.
Когато държавите-членки приемат споменатите разпоредби, в тях се съдържа позоваване на настоящата директива или се придружават от такова позоваване при официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 13 декември 2007 година.

Labels: 20
3
17
6